Slökkviliðsmenn hafa verið í hættu í baráttu sinni við gróðureldana í Ástralíu . AP / Rick Rycroft Gróðureldarnir í Ástralíu eru svo umfangsmiklir að yfirvöld hafa gefið það út að þeir séu óviðráðanlegir . Eldarnir hafa logað á um þrjú þúsund ferkílómetra svæði . Alls taka um tvö þúsund og tvö hundruð slökkviliðsmenn þátt í slökkvistarfi þar sem gróðureldar loga í Ástralíu . Yfirvöld hafa sagt að eldur logi á níutíu og fimm stöðum og séu þeir svo miklir ekki hafi tekist að hefta útbreiðslu þeirra . Eldarnir geisa víða . Til dæmi í New South Wales , Queensland , Viktoríu , Suður og Vestur-Ástralíu og Tasmaníu . Slökkviliðsmaður við störf í Ástralíu . AP / Rick Rycroft Slökkviliðsmenn hafa verið í hættu við störf sín „ Maður er að slökkva stakan eld og á næsta augnabliki er 30 metra bál fyrir aftan mann . Maður hefur bara ekki undan , “ segir Matthew Hutton , slökkviliðsmaður . Umfang eldanna og sú staðreynd að þeir eru óvenjulega snemma á ferð að þessu sinni hafa vakið umræðu í Ástralíu og víðar um nauðsyn þess að bregðast við loftslagsbreytingum af auknum þunga . „ Munurinn núna , þegar við erum að koma inn í sumarmánuðina , er að áður fyrr voru þeir að mestu bundnir við norðurhluta New South Wales , en það sem við sjáum í þessari viku er að mannafli okkar þarf að vera meðfram allri strandlengjunni . Eldarnir hafa líka komist mjög nálægt meiri háttar þéttbýlissvæðum hvort sem það er við suðurströndina , miðströndina eða jafnvel vesturhluta Sydney , “ segir Gladys Berjiklian , ríkisstjóri í New South Wales . Ástandið er einna verst í um klukkustundarfjarlægð frá Sydney , stærstu borg Ástralíu . Því hefur verið beint til íbúa nærri hamfarasvæðunum að flýja heimili sín þegar í stað en alls hafa sex manns látist og um sjö hundruð heimili eyðilagst frá því í október . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .